Escode

Se diz escode a la operación que practican os pastors consistent en tallar a codas a os corders deixando-los nomás con cuatre didos de largo. Practican ista operación metendo a coda sobre un lenyo y tallando-la con un trucazo cerenyo dau con un buen cutiello en o puesto por a on conviene.

Gosan tamién os pastors prener a l'animal entre as piernas y tallar-le a coda con una novalla u cutiello y a vegadas le'n quitan retorciendo-la dica que se desprende. Pero de cualsiquier traza, siempre rematan a operación aplicando un poco de cenisa en a ferida.

O tiempo d'escodar ye en primerías de primavera y os pastors que creyen en a influyencia d'a luna, reservan ista operación pa la luna en mingua. En bels puestos se deixan as colas a o ganau lanar pero o ganau fino y transhumant las tiene siempre talladas. O bardo que se pega y ixeca en as extremidaz d'as colas largas, azota y estrafalla as garras de l'animal cuan corre y muitos d'éls, febles, mueren en os terrenos montanyencos, porque en agavillar-se a coda a las matas, no tienen prou fuerza pa crebar a branca que las enreta, u pa deixar en ella a lana enretada.

En Aragón no s'escodan as uellas martas, ya que se piensa que tienen o poder de protecher a tot o rabanyo d'os rayos y as malautías y d'estar escodadas u marcadas se reducirían as suyas propiedaz machicas. Bizén d'o Río Martínez, "Ritos, mitos y tradiciones de la ganadería altoaragonesa", pp. 183-188 en I Congreso de Aragón de Etnología y Antropología (PDF), Institución Fernando el Católico, 1981, ISBN 84-00-04802-4

Referencias

Vinclos externos
  Nuevo diccionario de agricultura, teórica-práctica y económica, François Rozier, 1843

Categoría:Ganadería